FI Euroopan unionin virallinen lehti C 283/3

Tuotekatetta koskeva ilmoitus Kiinan kansantasavallasta peräisin olevan trikloori-isosyanuurihapon (TCCA) tuontia koskevassa polkumyynnin vastaisessa menettelyssä

(2004/C 283/03)

Komissio julkaisi 10. heinäkuuta 2004Euroopan unionin virallisessa lehdessä ilmoituksen Kiinan kansantasavallasta peräisin olevan trikloori-isosyanuurihapon (TCCA), jäljempänä ’tarkasteltavana oleva tuote’, tuontia koskevan polkumyynnin vastaisen menettelyn vireillepanosta (1).

1. Tuotekatteen selvennys

Valituksen tekijä, Euroopan kemianteollisuuden järjestö (European Chemical Industry Council), on esittänyt, että komission asianomaisille osapuolille lähettämät kyselylomakkeet eivät kata koko tarkasteltavana olevaa tuotetta, sellaisena kuin se on määritelty tutkimuksen vireillepanoa koskevassa ilmoituksessa. Komissio katsoo sen vuoksi, että on syytä muistuttaa, että kyseisen tutkimuksen tuotekatteeseen, sellaisena kuin se on annettu vireillepanoa koskevassa ilmoituksessa, kuuluu sekä trikloori-isosyanuurihappo (jota nimitetään yhteisessä kansainvälisessä nimistössä myös symkloseeniksi) että siitä tehdyt valmisteet, jotka ovat peräisin Kiinan kansantasavallasta ja jotka tavallisesti luokitellaan CN-koodeihin ex 2933 69 80 ja ex 3808 40 20. Nämä CN-koodit ovat ainoastaan ohjeellisia.

2. Menettely

Komissio ottaa huomioon edellä mainitun sekä sen, että sen yksiköiden asianomaisille osapuolille heinäkuussa 2004 lähettämät kyselylomakkeet kattoivat vain osan vireillepanoa koskevassa ilmoituksessa määritellystä tarkasteltavana olevasta tuotteesta, ja lähettää uudet kyselylomakkeet saadakseen kaikki tutkimuksensa kannalta välttämättöminä pitämänsä tiedot. Kyselylomakkeet lähetetään yhteisön tuotannonalalle ja yhteisön tuottajia edustaville järjestöille, otokseen valituille Kiinan kansantasavallassa toimiville viejille/tuottajille, viejien/tuottajien järjestöille, tuojille, valituksessa mainituille tuojien järjestöille sekä asianomaisen viejämaan viranomaisille.

Osapuolten olisi selvyyden vuoksi otettava yhteyttä komissioon faksilla viipymättä, kuitenkin viimeistään ennen jäljempänä 4 kohdan a alakohdassa asetetun määräajan päättymistä saadakseen selville, onko ne mainittu valituksessa, ja pyytääkseen tarvittaessa kyselylomakkeen, sillä 4 kohdan b alakohdassa asetettua määräaikaa sovelletaan kaikkiin asianomaisiin osapuoliin.

Tietojen kerääminen ja osapuolten kuuleminen

Asianomaisia osapuolia pyydetään uudelleen esittämään näkökantansa, toimittamaan kyselyä täydentäviä tietoja ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle jäljempänä 4 kohdan b alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Pyyntö on esitettävä jäljempänä 4 kohdan c alakohdassa asetetussa määräajassa.

3. Yhteisön edun arviointimenettely

Tätä menettelyä koskeva yhteisön edun arviointimenettely määritellään 10. heinäkuuta 2004 julkaistun vireillepanoa koskevan ilmoituksen 5 kohdan 2 alakohdassa. Menettelyä muutetaan ainoastaan siten, että osapuolet voivat ilmoittautua komissiolle ja toimittaa tietoja jäljempänä 4 kohdan b alakohdassa asetetussa uudessa määräajassa. Osapuolet, jotka ovat toimineet edellisen virkkeen ohjeiden mukaisesti, voivat jäljempänä 4 kohdan c alakohdassa asetetussa määräajassa pyytää kuulemista esittäen erityiset syyt sille, miksi niitä olisi kuultava. On huomattava, että asetuksen (EY) N:o 384/96 (2), jäljempänä ’perusasetus’, 21 artiklan mukaisesti toimitetut tiedot otetaan huomioon ainoastaan, jos ne on tosiasioihin perustuvalla näytöllä osoitettu oikeiksi tietoja toimitettaessa.

4. Määräajat

a) Kyselylomakkeen pyytäminen

Asianomaisten osapuolten olisi pyydettävä kyselylomake mahdollisimman pian, kuitenkin viimeistään 15 päivän kuluttua tämän ilmoituksen julkaisemisesta Euroopan unionin virallisessa lehdessä.

b) Osapuolten ilmoittautuminen, kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen, menettelyjä koskevien oikeuksien käyttö edellyttää asianomaisen osapuolen ilmoittautumista edellä mainitussa määräajassa.

c) Kuuleminen

Asianomaiset osapuolet voivat myös pyytää komissiolta saada tulla kuulluiksi samassa 40 päivän määräajassa, jollei toisin ilmoiteta.

5. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, kyselylomakkeiden vastaukset ja kirjeenvaihto, on varustettava merkinnällä ”Limited” (3), ja niihin on perusasetuksen 19 artiklan 2 kohdan mukaisesti liitettävä ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltaviksi).

Komission yhteystiedot:

European Commission Directorate General for Trade Directorate B Office: J-79 5/16 B-1049 Bruxelles/Brussels Faksi (32-2) 295 65 05 Teleksi COMEU B 21877

6. Yhteistyön puuttuminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen vääriä tai harhaanjohtavia tietoja, niitä ei oteta huomioon, ja niiden sijasta voidaan käyttää käytettävissä olevia tietoja. Jos asianomainen osapuoli ei toimi tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 18 artiklan mukaisesti, lopputulos voi olla kyseisen osapuolen kannalta epäedullisempi kuin jos se olisi toiminut yhteistyössä.

7. Tutkimuksen aikataulu

Tutkimus saatetaan päätökseen perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta (10. heinäkuuta 2004) Euroopan unionin virallisessa lehdessä. Väliaikaiset toimenpiteet on perusasetuksen 7 artiklan 1 kohdan mukaisesti otettava käyttöön viimeistään yhdeksän kuukauden kuluttua vireillepanoa koskevan ilmoituksen julkaisemisesta Euroopan unionin virallisessa lehdessä.

(1) EUVL C 178, 10.7.2004, s. 2.

(2) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 461/2004 (EUVL L 77, 13.3.2004, s. 12).

(3) Tämä tarkoittaa sitä, että asiakirja on tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti. Se on neuvoston asetuksen (EY) N:o 384/96 (EYVL L 56, 6.3.1996, s. 1) 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.